แนะรอดูผลตัดสินศาล
ดัชนีดิ่งแรง15จุดห่วงเฟดไม่มีคิวอี3เศรษฐกิจจีนโตต่ำ
13 ก.ค. 2555

ดัชนีดิ่งแรง15จุดห่วงเฟดไม่มีคิวอี3เศรษฐกิจจีนโตต่ำ
ดัชนีตลาดหุ้นไทยปรับตัวลดลงกังวลเฟดไม่ออกมาตรการกระตุ้นเศรษฐกิจ จับตาผลตัดสินศาลรัฐธรรมนูญ
ดัชนีหุ้นไทยวันที่ 12 ก.ค. ปิดลดลงตามตลาดต่างประเทศมาปิดที่ 1,193.13 จุด ลดลง 15.54 จุด หรือลดลง 1.29% มูลค่าการซื้อขาย 21,633.24 ล้านบาทโดยนักลงทุนต่างชาติขาย 47 ล้านบาท บัญชี บล.ขาย 757 ล้านบาท รายย่อยซื้อ 84 ล้านบาท และสถาบันซื้อ 719 ล้านบาท
นายชัย จิรเสวีนุประพันธ์ ผู้จัดการฝ่ายกลยุทธ์การลงทุน บริษัทหลักทรัพย์ (บล.) โนมูระ พัฒนสิน เปิดเผยว่า ดัชนีตลาดหุ้นไทยปรับตัวลดลงค่อนข้างแรงจาก 2 ปัจจัย คือ การปรับตัวลดลงของตลาดหุ้นทั่วโลก หลังจากนักลงทุนผิดหวังรายงานการประชุมของธนาคารกลางสหรัฐ (เฟด) ในเดือน มิ.ย. ที่ไม่มีสัญญาณบ่งชี้ถึงการใช้มาตรการกระตุ้นเศรษฐกิจเพิ่มเติมจากปัจจุบัน หรือมาตรการผ่อนคลายเชิงปริมาณรอบ 3 (คิวอี 3) รวมถึงกังวลว่าเศรษฐจีนจะขยายตัวลดลงด้วยซึ่งจีนจะประกาศตัวเลขการขยายตัวของเศรษฐกิจในวันนี้ ขณะที่นักลงทุนในประเทศยังขายทำกำไรเพื่อรอดูความชัดเจนเกี่ยวกับคำวินิจฉัยการแก้ไขร่างรัฐธรรมนูญของศาลรัฐธรรมนูญในวันที่ 13 ก.ค.
ทั้งนี้ ในส่วนของบริษัทเชื่อว่าจะไม่มีเหตุการณ์อะไรรุนแรงเข้ามากระทบดัชนี คาดว่าดัชนีจะเคลื่อนไหวในกรอบแคบๆ
นอกจากนั้น คำตัดสินจะไปสะท้อนการลงทุนในช่วงสัปดาห์หน้า แต่เชื่อว่าดัชนีจะไม่ผันผวนมากนัก เนื่องจากช่วงปิดตลาดวันเสาร์และวันอาทิตย์นักลงทุนสามารถพิจารณาข้อมูลต่างๆ ได้
สำหรับกลยุทธ์การลงทุน สามารถเข้าเก็งกำไรหุ้นกลุ่มที่มีการคาดการณ์ว่าผลประกอบการไตรมาส 2 จะออกมาดี หรืออาจชะลอการลงทุนเพื่อดูความชัดเจนในเรื่องดังกล่าวก่อน โดยประเมินแนวรับแรกที่ 1,185 จุด แนวรับถัดไปที่ 1,180 จุด และประเมินแนวต้านที่ 1,205 จุด แนวต้านถัดไปที่ 1,208 จุด
นายทวีรัชต์ มัททวีวงศ์ ผู้อำนวยการอาวุโสฝ่ายวิเคราะห์หลักทรัพย์ บล.ฟินันเซีย ไซรัส แนะนำว่า ถ้าดัชนีตลาดไม่หลุดระดับที่ 1,180 จุด ให้ซื้อถือต่อได้ โดยประเมินแนวรับอยู่ที่ 1,180-1,190 จุด และแนวต้านอยู่ที่ 1,200 จุด
นายไพบูลย์ นลินทรางกูร ประธานกรรมการ สภาธุรกิจตลาดทุนไทย (สธท.) กล่าวว่า เศรษฐกิจยังเป็นปัจจัยสำคัญที่จะส่งผลให้ตลาดหุ้นขึ้นหรือลง แต่เชื่อว่าจะยังคงเป็นขาขึ้น คาดว่าดัชนีตลาดหลักทรัพย์ปลายปีน่าจะยังสามารถยืนได้ที่ 1,300 จุด
นายธีรพงศ์ จันศิริ ประธานกรรมการบริหาร บริษัท ไทยยูเนี่ยน โฟรเซ่น โปรดักส์ หรือ TUF เปิดเผยว่า บริษัทได้รับการคัดเลือกเป็นบริษัทขนาดกลางของไทยที่มีการบริหารจัดการยอดเยี่ยมอันดับ 1 ประจำปี 2555 จากผลสำรวจของนิตยสารไฟแนนซ์เอเชีย 
TUF เป็นบริษัทไทยรายแรกที่ได้อันดับ 1 ติดต่อกัน 3 ปีซ้อน (ตั้งแต่ปี 2553-2555)